Papersnake/gushiwen huggingface dataset:
鹧鸪天
辛弃疾（宋代）

石壁虚云积渐高。溪声绕屋几周遭。自从一雨花零乱，却爱微周草动摇。

呼玉友，荐溪毛。殷勤野老苦相邀。杖藜忽避行人去，认是翁来却过桥。
程申齐梦江和叔咏余近作明日以二韵续所寄见
汪炎昶（宋代）

片片绿剪湘潭烟，点点露滴秋凉天。
正厌堆阜矻太华，欲避娇吭哑孤蝉。
卷曲离奇且朽老，馀习蟠错未产扫。
梦寐不忘我湔祓，谓曷一语能近道。
偈颂六十七首
释原妙（宋代）

识得拄杖子，被拄杖子缚。
不识拄杖子，亦被拄杖子缚。
不是弄潮人，徒劳遭点额。
宝剑篇
俞允文（明代）

吾闻龙泉太阿之宝剑，此物往往钟神英。
人间得名千百载，国内惟有征求兵。
昆吾之颖茨山精，银花绣出霜雪明。
星气朝朝?鹈紫，龙光夜夜芙蓉生。
文章已足清朝贵，勋业还为猛将惊。
七雄五列虽已矣，报仇报恩心未已。
非但飘沦古狱边，亦会提携楚城里。
峥嵘磊落世两见，断蛟剸兕窃所耻。
天下尝令万事平，匣中不惜千年死。
朝驰咸阳暮云中，此间未必皆成功。
但看古来功名士，杀身溅血俱英雄。
嗟哉神物会遇亦有以，至今升腾变化为飞龙。
岁暮杂感 其三
陈元鼎（清代）

故园回首乱云低，烟雨河山正鼓鼙。惭见市廛通负戴，尚惊道路叹流离。

沙虫劫后惊全改，海鹤归时望欲迷。蓑笠盟言吾岂负，鬼车啼血遍溪西。
观第五泄记
袁宏道（明代）

从山门右折，得石径。数步闻疾雷声，心悸。山僧曰：“此瀑声也。”

疾趋，度石罅，瀑见。石青削，不容寸肤，三面皆郛立。瀑行青壁间，撼山掉谷，喷雪直下，怒石横激如虹，忽卷掣折而后注，水态愈伟，山行之极观也。

游人坐欹岩下望，以面受沫，乍若披丝，虚空皆纬，至飞雨泻崖，而犹不忍去。

暮归，各赋诗。所目既奇，思亦变幻，恍惚牛鬼蛇神，不知作何等语。时夜已午，虎之声，如在床几间。彼此谛观，须眉毛发，种种皆竖，俱若鬼矣。
寄星婺适庄居士
释智愚（宋代）

稽首毗耶金粟身，静中多见闹中人。
却将不二门头事，时与虚空细讲论。
渔家傲（和孔纯老三首）
王之道（宋代）

岩电晶荧君未老。看看门外锋车到。一点眉间黄色好。人尽道。从今次第登三少。

左右青娥来巧笑。注唇涂额新妆了。斜插梅花仍斗妙。歌窈窕。醉来容我相嘲傲。
赠郭锦衣跃泉 其二
黄廷用（明代）

池馆楼台帝里东，锦袍初赐五花红。三千珠履同瑶席，醉里时闻长乐钟。
客
白居易（唐代）

渭北离乡客，江南守土臣。
涉途初改月，入境已经旬。
甲郡标天下，环封极海滨。
版图十万户，兵籍五千人。
自顾才能少，何堪宠命频。
冒荣惭印绶，虚奖负丝纶。
[除苏州制云：藏于己为道义，施于物为政能。在
公形骨鲠之志，阖境有裤襦之乐。]
候病须通脉，防流要塞津。
救烦无若静，补拙莫如勤。
削使科条简，摊令赋役均。
以兹为报效，安敢不躬亲。
襦裤提于手，韦弦佩在绅。
敢辞称俗吏，且愿活疲民。
常[常州]未徵黄霸，湖[湖州]犹借寇恂。
愧无铛脚政，徒忝犬牙怜。
[河北三郡相邻，皆有善政，时为铛脚刺史。见唐
书。]
制诏夸黄绢，诗篇占白苹。
[美贾常州也。美崔吴兴也。]
铜符抛不得，琼树见无因。
[自谓也。]
警寐钟传夜，催衙鼓报晨。
唯知对胥吏，未暇接亲宾。
色变云迎夏，声残鸟过春。
麦风非逐扇，梅雨异随轮。
武寺山如故，王楼月自新。
[武丘寺也。郡内东南楼名也。]
池塘闲长草，丝竹废生尘。
暑遣烧神酎，晴教煞舞茵。
待还公事了，亦拟乐吾身。
赠毛道人
何梦桂（宋代）

人言诸佛在真经，我向经中无处寻。说偈不曾留四句，教心那去觅三心。
招玉渊
王谌（南北朝）

欲言非一事，晓夕待君来。
吟屋新装办，闲门未敢开。
春光归巷陌，山色入楼台。
犹有梅花在，相期把酒杯。
杂诗五首 其二
李经（宋代）

晨井冻不爨，谁疗壮士饥。天厩玉山禾，不救我马尵。
送王炎弼赴山阳守以兵卫森画戟宴寝凝清香为
曾协（宋代）

别兄今几时，邦人指难弟。
莫诵海沂康，两冯如鲁卫。
送李倍秀才
薛能（唐代）

南朝才子尚途穷，毕竟应须问叶公。书剑伴身离泗上，

雪风吹面立船中。家园枣熟归圭窦，会府槐疏试射弓。

相顾日偏留不得，夜深聊欲一杯同。
登丹阳楼（一作郎士元诗）
张继（唐代）

寒皋那可望，旅客又初还。迢递高楼上，萧疏凉野间。

暮晴依远水，秋兴属连山。浮客时相见，霜凋朱翠颜。
寄和弟
刘敞（宋代）

鹡鸽飞砌下，广莫起寒风。感物念游子，赋诗同召公。

楚歌还落木，淮月更虚弓。羁旅伤离别，如何岁亦穷。
读鬼谷子
薛季宣（宋代）

捭阖乾坤若有神，崎岖长短困仪秦。无声无臭文王道，应是先生浪鼓唇。
教禅人出丐求颁
释正觉（宋代）

历历枢中转化机，出门气象履芳时。
溪光丽濯红锦段，风柳细撚黄金丝。
空空不碍浑亡我，处处相逢却是谁。
会得宾头卢见佛，向人卖弄有长眉。
次韵文潜瞻启圣院旃檀像
晁补之（宋代）

至人如幻千亿身，若以色观皆世人。
大千初自一沤发，变化谁能知本因。
移天宫殿着人世，断取无异陶家轮。
当年紫磨已殊胜，后来浮海亦有神。
缅怀此地初启圣，真人继出天下春。
庄严事秘理莫测，万世镇守无陈新。
宝坊千柱众八百，衣食随念何由贫。
天寒急景过驹隙，坐稳不去同鸱蹲。
归来想象发光影，一洗百虑无余尘。
以六经左氏传庄子遗伯中第有诗来谢次韵
楼钥（宋代）

书种传来直到今，读书几似孝标淫。
欲君终就九经库，与子平分一片心。
更向漆园穷妙旨，何殊清庙奏遗音。
中郎书籍付王粲，想得知余此意深。
虎渡亭观江浪
方回（元代）

春风鼓大江，孰能度广狭。
似觉海东涛，顷刻上三硖。
兹辰当改火，每岁已衣裌。
岂意九派天，故絮未可匣。
北顾马当矶，西睨鸿宿夹。
雪浪欲沃城，无复一凫鸭。
钉缆虞岸裂，阁舫惧崖压。
天吴政尔骄，水伯讵敢狎。
津亭叹逝翁，衰鬓侧乌幍。
既昧升天行，亦缺缩地法。
故畴身麦交，田事失锄锸。
儿曹岂不思，杳不寄书劄。
意所欲见人，久俟庚复甲。
音问苦辽缅，赀用迫空乏。
何当乘安流，平沙暮篙插。
归欤招白鸥，盟血尚可歃。
寄元九
白居易（唐代）

身为近密拘，心为名检缚。月夜与花时，少逢杯酒乐。

唯有元夫子，闲来同一酌。把手或酣歌，展眉时笑谑。

今春除御史，前月之东洛。别来未开颜，尘埃满尊杓。

蕙风晚香尽，槐雨馀花落。秋意一萧条，离容两寂寞。

况随白日老，共负青山约。谁识相念心，鞲鹰与笼鹤。
题雁山行纪
张侃（宋代）

当年雁来游，少憩存夜气。自从开此奇，便有草鞋费。
筠阳竹根枕
周紫芝（宋代）

高安老竹三尺围，断为釜甑中可炊。蕲州开笛不足数，嶰谷截筒空自奇。

何如猫头未成竹，化为霜根白如玉。峥嵘劲节不得施，历碌黑斑空满目。

白头老吏饱官仓，云梦南州睡初足。筠阳别乘一幅书，寄我中刳两枵腹。

飘飘逸韵青衣郎，梦中相见筠山阳。一笑摩挲抚君背，定教从此毋相忘。

我欲问舍无何乡，为我往使华胥王。人生草草两鬓霜，要知日月壶中长。
偈
释祖秀（宋代）

枯木岩前夜放华，铁牛依旧卧烟沙。侬家鞭影重拈出，一念回心便到家。
句
崔子方（宋代）

白日行空阔，青灯耿夜阑。
秦方伯子成邀饮惠山园
王世贞（明代）

日气初高雾色降，青山羃历映船窗。故人且系青丝笮，邀我同倾白玉缸。

分得甘泉名第二，教成新伎字无双。归来鼓吹应须缓，莫使花间吠小厖。
送洞元法师归茅山三首
蔡肇（宋代）

一庵畴昔共嵚崯，古木垂阻岁月深。
恐是三生房次律，要随藤杖去重寻。
冬夜枕上
江曾圻（清代）

宿酲犹未醒，城漏已将残。月色临窗澹，钟声到枕寒。

家乡千里道，归去一时难。展转不成寐，披衣问夜阑。
双山过信公所居
包佶（唐代）

遥礼前朝塔，微闻后夜钟。人间第四祖，云里一双峰。

积雨封苔径，多年亚石松。传心不传法，谁可继高踪。
龙门
司马光（宋代）

石楼临晴空，南眺出千里。
人怜山气佳，余叹禹功美。
想彼未鉴时，极目皆洪水。
谁知耕桑民，幸免鲂与鲤。
恭和圣制朝泛舟于金海二首 其二
严嵩（明代）

龙舸中流四望舒，水容波色净仙蕖。红摇锦绣千重里，碧浸玻瓈万顷馀。

岩畔青松停瑞鹤，洲前翠荇触游鱼。蓬丘阆苑非人境，万岁千秋奉圣娱。
谷日喜晴
于谦（明代）

谷日晴明好，丰年信可期。雪消风澹澹，天暖日迟迟。

东作因时起，西成与岁宜。忧民无限意，对此暂舒眉。
栖贤石鉴禅师过访却赠 其一
杨晋（明代）

雨过山城翠到天，开帘惊见钵生莲。未从鹿苑誇新雨，且喜鳣堂枉旧贤。

秋水绕门清共照，寒香满地澹同妍。纷纷馀自成疣赘，须信人间有大年。
王蒙兰亭脩禊图
弘历（清代）

二难四美尽堪图，枉渚浮觞作静娱。未识东床坦腹者，却称自诩配齐奴。
石岐旅馆汪山人携酒夜过
何吾驺（明代）

自挈青尊好，深杯夜问天。海涛奔足下，山影入灯前。

话旧寒更漏，披衣散暮烟。十千吾亦饮，拙性有谁怜。
文太师挽歌三首
司马光（宋代）

美化流民物，薰然遗爱多。
栾公当日社，邵父至今歌。
庭有三鱣集，门容驷马过。
欲知余庆在，公鼎格平和。
湖南江西道中十首
刘克庄（宋代）

每嘲介甫行新法，常恨欧公不读书。
浩叹诸刘今已矣，路傍乔木日凋疏。
杨白华
薛季宣（宋代）

杨白华，柳眼自生息。风传华落大江东，绾毬团絮无多力。

柳眼落落不可见，淡荡游丝空万亿。由来宫树未成阴，踏歌惊断諠笳篴。
芝山智默长老请赞密庵先师
释崇岳（宋代）

击石火里穿辽天鼻孔，妙转机前打凤罗龙。
正法眼，瞎驴边。
灭前被沙盆，扶临济正宗。
门庭峭峻，孰敢当锋，
铁壁银山一线通。
浮邱八景 其四 大雅堂
姚光泮（明代）

大雅遥从海上鸣，一时南国重连城。请看彩笔留题处，长共山光薄太清。
赠余纯臣通判
郑侠（宋代）

清人如玉如兰荃，元是水晶宫裹仙。
贰车海阳未期月，士庶一口咸称贤。
请言清人所以贤，清人貌庄神凛然。
中扃恬夷已自得，志意高洁凌云天。
犀珠焜煌照天地，清人不为迂其视。
金钟球磬杂管弦，清人不以劳其耳。
惟视与听尚不为，岂有为彼回其意。
是焉神照无不通，岂特视明而听聪。
是非毁誉不立已，轻重默与权衡同。
上訚訚兮下侃侃，和以不同惠而断。
自然民物被休赐，芬馥不驰而自远。
闽山下士狂且恫，二十八年如萍蓬。
遇公於兹心胆空，教诲邻念皆深衷。
大论时闻鍧霹雳，健句每惊争化工。
听言观事潜欣悦，不见累旬如岁月。
作歌笥中时一阅，如封岩岩冰蘖节。
愿公保此清人躬，古来大任求明哲。
感巫州荠菜
高力士（唐代）

两京作觔卖，五溪无人采。夷夏虽有殊，气味都不改。
鹿鸣
佚名（先秦）

呦呦鹿鸣，食野之苹。我有嘉宾，鼓瑟吹笙。吹笙鼓簧，承筐是将。鼓之好我，示我周行。
呦呦鹿鸣，食野之蒿。我有嘉宾，德音孔昭。视民不恌，君子是则是效。我有旨酒，嘉宾式燕以敖。
呦呦鹿鸣，食野之芩。我有嘉宾，鼓瑟鼓琴。鼓瑟鼓琴，和乐且湛。我有旨酒，以燕乐嘉宾之心。
送浦大会甫赴榆次
韦骧（宋代）

平生落落多豪气，万里区区赴冷官。今日送君非故闬，一樽为我尽情欢。

解舟吴浦江云重，策马并门塞雪寒。富贵功名行孰禦，古来新沐必弹冠。
次韵酬陆放翁
潘柽（宋代）

瘦藤白苧岸乌纱，随分酬春领物华。
西崦三椽休问舍，南湖一物近栽花。
眼昏客忱多储菊，肺渴僧庖屡借茶。
无事閒门便早睡，清灯唤起为吟家。
次韵王签判二首 其一
陈造（宋代）

客中谁者伴闲身，祇有苍槐与翠筠。回首昔游惊梦断，故人重见倍情亲。

簿书简省官居好，月露清圆句语新。千里相思匪天意，聚头一笑此何因。
咏蝉
朱受新（清代）

抱叶隐深林，乘时嘒嘒吟。如何忘远举，饮露已清心。
予谪居荆南赋诗百余篇书为两轴丙戍夏泛舟归
吴则礼（宋代）

三年放逐臣，今复得归去。
梦已到南徐，船回正鸣橹。
点绛唇 其二 怀程村游西湖
王士祯（清代）

淼淼西陵，闻君南去寻苏小。六桥春晓。处处游丝绕。

回首临安，往事伤怀抱。空春草。吴歈清妙。且把金樽倒。
次韵和友人冬月书斋
张蠙（唐代）

四季多花木，穷冬亦不凋。薄冰行处断，残火睡来消。

象版签书帙，蛮藤络酒瓢。公卿有知己，时得一相招。
李伯时明皇按乐图
方一夔（宋代）

开元天子方承平，年年十月游华清。游龙烂簇五家锦，玉奴姊妹俱倾城。

太常旧谱看不足，斗鸡舞马浑粗俗。霓裳一阕天上来，三郎自按新翻曲。

贺老琵琶先定场，都昙击鼓齐高张。绣帽金童小垂手，堂上合奏甘伊凉。

胡儿大眼何曾见，来簉膝前双舞旋。天颜有喜分塞酥，宫花衔出昭阳殿。

龙眠老手落贵家，忽入老眼凭叹嗟。尚嫌却后欠二笔，不写渔阳鸣鼓挝。

人生欢乐如风影，自古极衰根极盛。后来倘有曲江公，此图合作千秋镜。
梅花 其八
王冕（元代）

仙子步轻盈，泠泠玉佩声。
罗浮烟水远，诗梦不胜情。
送僧
释重顯（宋代）

吴山碧，楚江碧，
吴楚悠悠兴何极。一寻寒木自为邻，
三事秋云更谁识。干坤不是无知己，
玉石休云辨真伪。待时沽誉漫沦生，
晦迹韬光亦何意。春风急，
春风急，八骏奔驰追不及。
南北东西把定时，为君直上孤峰立。
刘定余先生园亭植杏以肖杏坛招饮花前贶诗扇赋谢四首 其一
曹于汴（明代）

何处园无杏，何园杏不花。一时成圣迹，千古艳奇葩。

烂漫尼山宅，芬芳制府家。行行来西郭，如涉泗洙涯。
浣溪沙
方千里（宋代）

杨柳依依窣地垂。鞠尘波影渐平池。霏微细雨出鱼儿。

先自别平容易瘦，那堪春去不胜悲。腰肢宽尽缕金衣。
啸台
刘攽（宋代）

高台见百里，长啸海风生。为问尘埃耳，能闻鸾鹤声。
拟古十三首 其十 迢迢牵牛星
洪适（宋代）

迢迢牵牛星，奕奕停梭女。寻盟整瑶辔，缄情遵汉渚。

欣宴未斯须，别愁眉已度。黄月不我留，残机忍重顾。

翻羡巫山云，朝朝楚王遇。
题曾氏所藏历代青微法师像图
刘崧（元代）

素阳真人仙者徒，示我列仙之画图。霞冠云氅玉雪肤，一一神画浮双矑。

充如天府琳球腴，清如逸世山泽癯。俨如佩玉当朝趋，矫如跨鹤凌天衢。

周流天地超有无，颜色不动精神俱。最后幅巾疏眉须，云是真人昔者之所摹。

上穷元始下玄都，一本万派同而殊。形随粉黑穷锱铢，气与风霆行八区。

我惭生晚堕儒迂，学道不解凌蓬壶。拟从真人乞灵符，高飞愿逐云中凫。

前有作者邈已踰，欲往从之云何盱。青城天台西南隅，云日光射金芙蕖。

三十六管吹笙竽，非君和之谁与娱。
天台三大士像赞
释清远（宋代）

岩岩天台，旷阔寰宇。大士不我，毫端莫取。蜀客心狂，纤尘一缕。

毫指拊掌，松石猛虎。生涯何有，流传今古。静对虚堂，非谓无补。
山乐官
释文珦（宋代）

呜呼有鸟山乐官，鸣声宛转空林间。
恐是执簧秉翟者，遗形变化之游魂。
生兮不遇圣明世，千载而下犹烦冤。
遗之好音不尔听，何如卷舌且勿言。
箫韶九成集嘉瑞，当与威凤同飞骞。
首尾吟 其一一七
邵雍（宋代）

尧夫非是爱吟诗，诗是尧夫无必时。或让或争时既往，相因相必事难齐。

羲轩尧舜前规矩，汤武桓文旧范围。一笔写成还抹了，尧夫非是爱吟诗。
文公书厨 百家其承
陈普（宋代）

仁以生为道，岂不在子孙。贤愚固难必，厥初同一原。

无根不能生，有作斯可述。罔极垂统心，非禽岂无识。
次韵周倅大雪见寄二首 其一
释德洪（宋代）

万瓦粲清晓，披衣挂北窗。春先归楚国，谁独钓湘江。

瘴熟甘欺得，诗严合受降。更怜风絮比，想见髻鬟双。
杂兴三首 其一
李纲（宋代）

日出霜晴鸟雀呼，束装还复戒征途。黄牛傍岸将孤犊，花鸭浮溪引众雏。

桥断水寒寻野艇，路迷山曲问田夫。远游看尽溪山景，待向龙津书作图。
奉寄云安安抚宝文少卿林黄中
林亦之（宋代）

泥封款款下青冥，却许麾幢换使軿。
夔子城头开幕府，杜陵诗卷作图经。
十年去国未还国，万里长亭更短亭。
可信明时好人物，乱猿啼处是州厅。
题南顿光武祠
张耒（宋代）

他日曾休羽葆车，可怜宫寺已丘墟。
云台诸将锵冠剑，却遣严光配坐隅。
早春园居即事
弘瞻（清代）

昨夜初停镫市嚣，小园暂遣息尘劳。山排疏树偏迎榻，水带春尘不受篙。

位置鼎铛添茗谱，部分桃柳设花曹。太平消得间中味，休信林泉学养高。
秋怀三十六首
邵雍（宋代）

草枯山川贫，木落天地瘦。
土口风大行，云罅日微漏。
既往不复追，未来尚可救。
馀事不忍言，言之必成咎。
寄王正叔
王令（宋代）

微生不过人，气力两眇麽。
力学失自谋，径古与今左。
病世相陷贼，树性期刚果。
岂不中是时，然亦未尝过。
奈何众好殊，未语咻已夥。
伥伥独何之，云云锐亦挫。
忠言不售耳，直面屡得唾。
怒目瞠以环，谤口焰而女。
出门先自羞，有衣恍疑裸。
过市不成步，伛偻侔鳖跛。
周旋不出扉，迷若蚁循磨。
人恶固为甚，自厌近亦颇。
媚世定有术，欲学从谁可。
必也泥自售，恐由此始祸。
贤子远相问，幸有以教我。
得报速是宜，翘企不容坐。
自黄县至宁海州道中作 其二
雷浚（清代）

山行古乘樏，厥制似即屟。汉时始用轿，隃岭平妥帖。

我行山海间，我车阻高冈。无轿不得进，有木真豫章。

似梯桄以绳，似网似箕张。用驾驴背行，云宜山路长。

山辎名不俗，采之入诗囊。
用孟博寄孟坚韵
李光（宋代）

汝到家时解我忧，归来何处遇中秋。梦游沧海休回首，路入浯滩稳泛舟。

屋里琴书无汝爱，宅边松菊为吾留。朋游若问南方事，莫说琼州胜越州。
送金簿解官归天台五首
金履祥（宋代）

崑崙派南条，东走欲无极。
海气薄回峦，清淑转郁积。
嵬嵬天台薄，东表千万尺。
其上有仙灵，其上有仙灵，
其下有英特。伊人天一方，
从往恨未即。渺渺隔苍薄，
跂予三叹息。
次韵司封使君和练推官春望之什
朱长文（宋代）

目极江湖近，心存象魏遥。
未调金鼎餗，新泛玉觞椒。
赋为凭栏得，忧从散帙消。
高才方谢守，轻举羡王乔。
桃结千年蕊，松抽百尺条。
天涯舟一叶，风送逸渔樵。
历阳试院闻角
华镇（宋代）

英雄颠沛亦风流，长啸寒生画角愁。今日江城朝暮引，空教鸥鹭起沙头。
厓门二十首 其十三
郭棐（明代）

千山红树万山云，霸业雄图势自分。秋草自生宫殿处，麦盂谁洒大妃坟。

烟笼古木猿长啸，树蘸芜香鹤共闻。

莫怪临风倍惆怅，落花飞絮正纷纷。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其二
程俱（宋代）

嘉树着青子，崇兰吐幽花。慇勤冲细雨，小径岸乌纱。
送二僧之衡阳
释慧空（宋代）

衡阳老子一僧耳，打雨骂风无别伎。
海上禅流未识渠，将谓三头仍六臂。
两川迈往初不然，我喜其行重说偈。
披秀庵前癞狗儿，要见衡阳只这是。
游天井
窦光鼐（清代）

游子追险绝，造物秘灵境。始下九仙麓，槛出书库顶。

诘曲席牛涔，溪回觉道永。稍出石门隘，已怖风色猛。

湍瀑会群壑，硖角刷诸岭。北汇二龙潭，上者为天井。

束练百丈悬，扶云双塔迥。势挟河汉落，气浸毛发冷。

环峰作藻干，圆亭绝繘绠。俯崖窥半壁，阴鉴洞内景。

相传是海眼，地底通溟涬。有时沃骄阳，霖雨应祷请。

沈牲终不受，澹瀩涵宁静。适来惊渊潜，殷雷晨一警。

岂谓感鬼神，兹游固多幸。西晖余照曜，延伫惜俄顷。
减字木兰花 为宗友石画梅
郑兰孙（清代）

暗香清绝。独抱冰心幽韵别。疏影横斜。玉作精神雪作花。

云阶影地。回首孤山添客思。写向窗前。疑是飞来姑射仙。
八陈图
张表臣（宋代）

八陈功成妙用藏，木牛流马法俱亡。后来识得常山势，纵有桓温恐未详。
道中
曹松（唐代）

出门嗟世路，何日朴风归。
是处太行险，□□应解飞。
主人厚薄礼，客子新故衣。
所以浇浮态，多令行者违。
朝中措
郭世模（宋代）

青灯听雨夜荒凉。归梦苦难长。坐想玉奁鸳锦，空馀臂粉衣香。

枕边共语，窗前执手，帘外啼妆。也是平生薄幸，须还几度思量。
赞三十六祖颂 其十七
释印肃（宋代）

庄严圣王子，僧迦号难提。弃国避世荣，便入三摩底。
题王逸少帖
苏轼（宋代）

颠张醉素两秃翁，追逐世好称书工。
何曾梦见王与钟，妄自粉书欺盲聋。
有如市倡抹青红，妖歌嫚舞眩儿童。
谢家夫人淡丰容，萧然自有林下风。
天门荡荡惊跳龙，出林飞鸟一扫空。
为君草书续其终，待我他日不匆匆。
渡涪江
王士祯（清代）

涪江江水抱山流，不见唐家帝子楼。
记得江东诗句好，淡烟乔木是绵州。
七月苦旱
林希逸（宋代）

遍走仙坛与九渊，三旬涸尽涧中泉。垤无鸣鹳嗟何及，古有刑中法孰传。

父守井槔形似鹤，儿归市籴瘦于猿。旁人若识农家苦，粝饭藜羹直万钱。
遣悲怀三首·其二
元稹（唐代）

昔日戏言身后意，今朝都到眼前来。(身后意 一作：身后事)
衣裳已施行看尽，针线犹存未忍开。
尚想旧情怜婢仆，也曾因梦送钱财。
诚知此恨人人有，贫贱夫妻百事哀。
春日寄岳州从事李员外二首
温庭筠（唐代）

苒弱楼前柳，轻空花外窗。蝶高飞有伴，莺早语无双。

剪胜裁春字，开屏见晓江。从来共情战，今日欲归降。

从小识宾卿，恩深若弟兄。相逢在何日，此别不胜情。

红粉座中客，彩斿江上城。尚平婚嫁累，无路逐双旌。
扫梅
何玉瑛（清代）

梅花片片白无瑕，吹落阶前雪点斜。未忍和苔黏履迹，月明携帚扫瑶华。
古镜
沈佺期（唐代）

莓苔翳清池，虾蟆蚀明月。埋落今如此，照心未尝歇。

愿垂拂拭恩，为君鉴玄发。
感遇诗三十八首 其十五
陈子昂（唐代）

贵人难得意，赏爱在须臾。莫以心如玉，探他明月珠。

昔称夭桃子，今为舂市徒。鸱鸮悲东国，麋鹿泣姑苏。

谁见鸱夷子，扁舟去五湖。
仙都石笋
赵善涟（宋代）

昆崙失却大龙蟠，迸出层岩一角寒。初日烟霞翻锦箨，九天风露混琅玕。

香涵老翠山灵护，根透鸿濛地轴安。天柱直疑为竹祖，仙翁图作子孙看。
次山房岐丝吟韵
何梦桂（宋代）

南北本同归何人泣异岐。玄黄本同质，
何人悲素丝。悲泣不自己，
吾故悯翟朱。圣贤急救世，
犹或与心违。二子救世心，
岂原戾阙初。兼爱与为我，
本昧善恶几。贼人视兼爱，
残忍终罔知。失己视为我，
流荡返故迟。安得二子心，
不为世道思。吾将责二子，
一切将焉知。
美杨志诚
吴景奎（元代）

省郎勋胄著关西，江左行师纵马蹄。鞭算熟谙军旅事，笔筹不使简书稽。

笑谈风动嫖姚幕，步武云随宰相堤。如此定功须第一，金门天近听朝鸡。
瑞鹤仙（送张丞罢官归柯山）
侯置（宋代）

楚山无际碧。湛一溪晴绿，四郊寒色。霜华弄初日。看玉明遥草，金铺平碛。天涯倦翼。更何堪、临岐送客。念飞蓬、断梗无踪，把酒后期难觅。

愁寂。梅花憔悴，茅舍萧疏，倍添凄恻。维舟岸侧。留君饮，醉休惜。想柯山春晚，还家应对，菊花松坚旧宅。叹宦游、索寞情怀，甚时去得。
送韩进郓州宁亲
司马光（宋代）

车马俨何之，东冈旧有陂。
三年别亲意，千里达家时。
去仕元戎幕，来为太学师。
宁须负斗米，不复断机丝。
物色迎归鞚，光辉入寿卮。
作画无此乐，此乐独君知。
浣溪纱 颖拓埃及小造象，为郭仲易题
吴湖帆（清代）

文化源从拜比伦。开来埃及继前尘。万年后见小精神。

原始干戈争楚汉，零星金石胜周秦。拓毫游戏古翻新。
望海潮（题双岩堂）
洪适（宋代）

重溟倒影，五芝含笑，神仙今古台州。山拥黄堂，烟披画戟，双岩瑞气长浮。前事记鳌头。有百年台榭，千室嬉游。墨宝凄凉，风凌雨蠹尽悠悠。

规恢共仰贤侯。当政成五月，景对三秋。飞栋干云，虚檐受露，放怀不减南楼。宾燕奉觥筹。妙绮笺琼藻，声度歌喉。只恐棠阴成后，趣去侍凝旒。
河传（二之一）
秦观（宋代）

乱花飞絮。又望空斗合，离人愁苦。那更夜来，一霎薄情风雨。暗掩将、春色去。

篱枯壁尽因谁做。若说相思，佛也眉儿聚。莫怪为伊，底死萦肠惹肚。为没教、人恨处。
公佐座上分韵得楼字
周孚（宋代）

谁谓子青眼，不嫌余白头。共穿康乐屐，来醉仲宣楼。

风定江犹怒，云高雨欲休。西山多爽气，吾忍赋悲秋。
读成季近诗慨然有怀诸人 其三
韩淲（宋代）

梅山已谢小山老，律调不同情不殊。九日一尊潘德久，相思相与是西湖。
代寄毛子霞
陈恭尹（清代）

久辞黄绶逐征篷，欲讯离居意万重。倚马近飞何处檄，烹鱼频是隔年封。

江湘屈指三千里，衰老低头四百峰。一读新诗一惆怅，鹤楼尊酒限相从。
隐居
耕吴（宋代）

得失雨忘机，何心问是非。
难求斩马剑，且守钓鱼矶。
鹤瘦添新料，儿寒补旧衣。
诗成兴飘逸，天外片云飞。
中酒
宋白（宋代）

中酒事俱妨，偷眠就黑房。
静嫌鹦鹉闹，渴忆荔枝香。
病与慵相续，心和梦尚狂。
从今改题品，不号醉为乡。
桃源行送张颉仲举归武陵
王令（宋代）

山环环兮相围，溪乱乱兮涟漪。
花漫漫兮不极，路缭缭兮安之。
弃舟步岸兮欲进复疑，山平阜断兮忽得平原巨泽，
莽不知其东西。桑麻言言兮田野孔治，
风回地近兮将亦闻乎犬鸡。信有居者兮，
盍亦往而从之。语何为乎独秦，
服何为乎异时。见何惊兮遌错，
貌何野而栖迟。问何迂兮古昔，
听何感而喑噫。秦崩晋代兮河覆山移，
天颠地陷兮何有不知。上无君兮孰主，
下无令兮孰随。身群居而孰法，
子娶嫁而孰媒。既弃此而不用，
何久保而弗离。岂畏伏於乱世兮，
犹鱼潜而鸟栖。宁知君之为扰兮，
不知上之可依。岂惩薄而过厚兮，
遂笃信而忘欺。将久习以成俗兮，
亦耳目之无知。眷叙言之绸缪，
与欢意之依稀。及情终而礼阕，
忽回肠而念归。更酸频而惨頞，
叹异世之从容。惜暂遇之偶然，
嗟之离而莫同。舟招招而去岸，
帆冉冉以行风。豁山霭之披袪，
赫晓日之曈曨。惊回舟而返盼，
忽迳断而溪穷。目恍惚兮图画，
心輈张兮梦中。何一人之独悟，
遂万世之迷踪。惟天地之茫茫兮，
故神怪之或容。惟昔王之制治兮，
恶魑魅之人逢。逮後世之陵夷兮，
固人鬼之争雄。抑武陵之丽秀兮，
故水复而山重。及岸悬而磴绝，
人迹之不到兮，反疑与夫仙通。
君生其地兮，宜神气之所锺。
观颜面之峭峭兮，其秀犹有山水之余风。
悯斯民之无知兮，久鬼覆而仙蒙。
愿穷探兮远览，究非是之所从。
因高言而大唱，一洗世之昏聋。
昌英知县叔作岁坐上，赋瓶里梅花，时坐上九
杨万里（宋代）

寒尽春生夜未央，酒狂狂似醒时狂。
吾人何用餐烟火，揉碎梅花和蜜霜。
拟古诗十九首 其十二 东城歌且长
孙蕡（明代）

咸阳九原上，昔日冠盖场。秋风动禾黍，旷野浩茫茫。

大化无停留，荣耀安可常。烟云迷五柞，榛棘没长杨。

时运理则然，来者徒自伤。所以放志意，酣歌称我觞。

鸣筝纵繁响，缓此幽思长。回车长乐阪，将去复彷徨。

愿为云中雁，寥廓恣高翔。
桃花寺行宫题范宽江山萧寺图 其一
弘历（清代）

春深草色常凝座，雨后山姿正对门。艺苑名流故多品，独於范缓见雄浑。
冻雨一首
苏籀（宋代）

淋淋冻雨滴春朝，正月寒威倍凓憀。
汩淖不甘劳皁隶，执舆岂凓胜刍荛。
素餐致寇思长策，失业疲氓想易招。
驯伏强豪苏馁乏，济时筹略直须超。
偈颂一百四十一首
释师范（宋代）

当明有暗，当暗有明。
口说如哑，眼见如盲。
门外一条通驿路，朝朝暮暮有人行。
中秋
苏泂（宋代）

亲朋关河阔，一岁几合并。
回思十载我，大半短长亭。
我发日已白，我心日以惊。
尚喜淡泊资，于世少经营。
五日过三县，山川知我情。
吟诗自娱悦，俗子徒我评。
忆我会心友，与我同死生。
取我尘化衣，濯我沧浪清。
我归已数日，我友各有行。
百川我友朋，五岳我弟兄。
我酒难独饮，我怀谁与倾。
今夕我中秋，我自看月明。
祷雨积烟山之龙潭有应
艾性夫（元代）

神镵鬼凿深无底，谁敢然犀照秋水。苍生望霖龙不起，蜡丸笺心聒龙耳。

髯张尾战珠脱腹，仰天嘘气阳侯哭。铜瓶偷湫未及屋，黑云崩山雨如竹。
癸酉元旦书怀
成鹫（清代）

衮衮两九三百六，看看五十七年春。青阳有主身为客，白发无情老近人。

欲买北山虚旧约，偶寻东墅得佳邻。风光不厌频流转，一度移居一度新。
余常爱杜牧之晚花红艳静高树绿阴初之句还山居适当此时讽味不已有概于余心者用为韵作十绝 其七
程俱（宋代）

桑阴绕扶疏，墙下亦已树。柴门不须关，野老自来去。
吾族（此遗民绝笔诗也）
王跂（明代）

吾族在宋代，轮翮称名门。
颇执仕韩节，终元无显人。
大明既中天，稍稍登缙绅。
迨兹三百年，奕叶被国恩。
小子最不才，暮忝观国宾。
迨兹祚中绝，空伤嫠妇魂。
五人下农禄，四叶太平民。
祈死非吾分，偷生愧此身。
悠悠盖棺意，欲与楚龚论。
再和蔡八十约归
周行己（宋代）

闻说寻山意已清，况逢佳客作山行。百年心事同杯酒，万里春风出帝城。

秋燕欲归栖集稳，春鸥无事往来轻。风流定是输陶谢，应笑痴人似步兵。
穆护砂 题苕中沈凤于孝廉被园偕隐图
陈维崧（清代）

吮黛调铅素。偃霜毫、渲染如许。是东阳才子，蘋洲词客，压倒秦观贺铸。

携袅袅、吹箫楼上侣。小葺个、短篱疏圃。药砌畔、紫葳蕤放，花架外、玉鬖髿吐。

嫩紫娇黄，长红小白，烟条露叶倩谁梳。恰晓妆才罢，手香轻摘，人在绿窗语。

惆怅襟怀谁诉。镇相看、卓家眉妩。正春衫对挽，蛮笺低堕，情知粉郎新句。

怕笛伎、筝人歌易误。须红豆、今番亲谱。小立有、帘前桂子，授意把、碧箫潜取。

摒挡偷声，商量减字，月波浸彻画屏虚。向前溪、更涤冰瓯、宵阑煎顾渚。
探春慢 河豚
吴皎临（清代）

鲞鹤嫌肥，鲥羹欠脆，江豚未许同族。巧配雌雄，常容妾媵，不仅同同比目。

半七西施乳，休忘记、沼吴心毒。厨娘仔细调羹，莫听粉郎催促。

命薄说教拚了，恁下箸又停，几遍猜惑。灶扫媒尘，盆倾豆水，更验红丝钗足。

黯黯江洲外，问几寸、芦芽抽绿。斟得春醪，重歌摸鱼儿曲。
颂古十首
释师体（宋代）

白石居山人，不住那伽定。
拄杖秃却枝，钵盂倒安柄。
人草觅冤讎，虚空悬业镜。
喝下剑光寒，放行摩竭令。
西江月·翡翠枝头晚萼
佚名（宋代）

翡翠枝头晚萼，婵娟月里飘香。春兰秋蕙作寻常。不与夭桃朋春。笑见深红浅白，从教蝶舞蜂忙。风流标致道家妆。潇洒得来别样。
诗
孔融（魏晋）

坐上客恒满。
樽中饮不空。
约老谢丈及诸友寻梅
赵蕃（宋代）

闻道梅花发，山边复水边。
要穿居士屩，还傍野人船。
船礴须穷日，飘零忆去年。
携壶虽我约，能赋属公先。
普惠院劝农
陈致一（宋代）

青麻幪幪近人长，小麦青青大麦黄。
令尹出郊闻好语，春来喜有半年粮。
寄刘士明同知
吴师道（元代）

前望谯楼带古城，濯缨河畔水泠泠。共分草径临门入，最喜书声隔屋听。

宦路驰驱足尘土，人生聚合等云萍。琴清茗冷何时共，直待秋风月满庭。
寄题周霍丘寓斋
赵蕃（宋代）

君住潇湘作寓斋，赋归仍与是斋偕。
已知身世非真著，肯向功名怨寡谐。
雨后更无云在岭，晓来那有月当阶。
几思谈妙从人去，人事胡为苦好乖。
右侍郎集贤院学士徐公挽词二首
张说（唐代）

才美临淄北，名高淮海东。羽仪三省遍，渔猎五车通。

玉殿孤新榜，珠英落旧丛。徒悬一宝剑，何处访徐公。

叹息书林友，才华天下选。并赋三阳宫，集诗集贤殿。

具物衣如在，咄嗟长不见。既哀薤露词，岂忘平生眷。
阙题
梁景行（明代）

扁舟閒度峡山云，遥望旌旗曙色分。一水中流通楚越，两禺高色倒星辰。

凌空古阁堪留梦，入洞名花笑向人。海国太平公等在，欲磨崖石记斯文。
温陵即事
徐夤（唐代）

早年师友教为文，卖却鱼舟网典坟。国有安危期日谏，

家无担石暂从军。非才岂合攀丹桂，多病犹堪伴白云。

争得千钟季孙粟，沧洲归与故人分。
拨棹歌 其十一
德诚（唐代）

大钓何曾离钓求，抛竿卷线却成愁。活泼泼，乐悠悠，自是迟疑不下钩。
送从叔
马戴（唐代）

洞庭秋色起，哀狖更难闻。身往海边郡，帆悬天际云。

炎州罗翠鸟，瘴岭控蛮军。信息来非易，堪悲此路分。
次韵敬酬元弼三兄
陈师道（宋代）

冥冥雨力及时来，冉冉春光作意回。
白发尚堪供语笑，青衫不意著风埃。
林庐要自家家到，尊酒宁辞日日开。
只恐未便文字饮，人间无梦到阳台。
承于鳞为先公作传将勒石墓道聊抒鄙感
王世贞（明代）

攀柏千年黯自悲，九京心事向谁期。新题季予延陵墓，不数中郎许下碑。

震泽涛声寒雪涕，天山冢色卷云旗。江南倘有回鞍日，更与重披绝妙辞。
凝香斋
曾巩（宋代）

每觉西斋景最幽，不知官是古诸侯。
一尊风月身无事，千里耕桑岁有秋。
云水醒心鸣好鸟，玉沙清耳漱寒流。
沉心细细临黄卷，疑在香炉最上头。
奉和张舍人送秦炼师归岑公山
李群玉（唐代）

仙翁归卧翠微岑，一夜西风月峡深。松径定知芳草合，

玉书应念素尘侵。闲云不系东西影，野鹤宁知去住心。

兰浦苍苍春欲暮，落花流水怨离琴。
董侍郎生日三首
魏了翁（宋代）

紫气飞骞一马骢，当年轻下五云东。
诗书意味江都相，琴鹤规模清献公。
长啸驱风静秋戍，精神唤雨作年丰。
列城香火知何限，蒸起祥云入颊红。
春日书情赠别司空曙
卢纶（唐代）

壮志随年尽，谋身意未安。风尘交契阔，老大别离难。，

腊近晴多暖，春迟夜却寒。谁堪少兄弟，三十又无官。
甲辰元旦饮刘绳之梅花下听歌时一衲在侧
袁宏道（明代）

卜艳催花发，长眉带柳来。醉怜回雪舞，老怕失年杯。

笑靥生春晕，禅心试冷灰。一尊一板去，村舍几题梅。
乙巳邵武建宁夜坐书呈诸公
陈普（宋代）

投灯飞烛未为愚，接迹纷纷是可诛。
缘木得鱼还有样，便教焚却孔明庐。
书淮阴侯列传后 其一
李振钧（清代）

登坛一对信奇才，钟室呼天剧可哀。爱好又将人断送，悔教丞相夜追回。
摸鱼儿 题王四峰文学采菱图
归懋仪（清代）

荡轻桡、绿杨花软，苍茫远水无际。菱花似雪铺湖面，掩映嫩红际翠。

枝叶肥。喜指爪玲珑，不怕纤芒刺。含芳孕美。想沁雪诗肠，粲花妙舌，恰称此清味。

红尘里。多少虚名幻利。萧闲怀抱能几。沿堤采采归来晚，摇荡满湖云气。

柔橹曳。惊宿雁成行，齐向沙汀避。斜阳蓬背，正细剥青冰，乱堆软角，醉唤水仙起。
句
能长老（宋代）

僧家祗合在深山。
东阳方韶卿惠古意七篇久不得和五月二十六日
戴表元（宋代）

长岁狎纷諠，新庐稍疏静。
虚名亦相累，簪佩来整整。
青天戍楼柳，白日仙林杏。
散书一长谣，消此清夏永。
归来五首 其一
张侃（宋代）

小圃近吾庐，呼奴扫阶曲。梅株晚放花，溪水新围玉。

声名不厌低，出处今已熟。倚杖看城山，飞来两鸲鹆。
寄赵宾旸二首
方回（元代）

秀亭山下旧吾庐，十二年邻长者居。
近别复经三换历，相疏不寄一行书。
诸郎已了婚姻未，所至堪怜盗贼余。
老我种瓜生事拙，想君更苦食无鱼。
省试夏日可畏（一作张籍诗）
丘为（唐代）

赫赫温风扇，炎炎夏日徂。火威驰迥野，畏景烁遥途。

势矫翔阳驰，功分造化炉。禁城千品烛，黄道一轮孤。

落照频空簟，馀晖卷夕梧。如何倦游子，中路独踟蹰。
和忧世寄清溪友人
赵希逢（宋代）

少年奋笔若挥戈，兵甲胸中数万罗。
一片忠肝明贯日，十分辩口势悬河。
肯同郭璞递投策，莫学楚舆狂作歌。
四海苍生望霖雨，看看离毕致滂沱。
中书张侍郎生日
韦骧（宋代）

薰风初泛舜弦声，崧岳储精王佐生。巨室当时庆弧矢，熙朝今日赞机衡。

燕堂荣映台躔近，寿盏光浮昼景清。愿祝修龄如卫武，长挥相笔化隆平。
陪卢明府泛舟回作
孟浩然（唐代）

百里行春返，清流逸兴多。鹢舟随雁泊，江火共星罗。

已救田家旱，仍医俗化讹。文章推后辈，风雅激颓波。

高岸迷陵谷，新声满棹歌。犹怜不才子，白首未登科。
客舍书情寄赵中丞
崔峒（唐代）

东楚复西秦，浮云类此身。关山劳策蹇，僮仆惯投人。

孤客来千里，全家托四邻。生涯难自料，中夜问情亲。
次韵昌甫所寄 其一
韩淲（宋代）

南豅山里寄梅诗，谁信寒花野外迟。幽处折来我无爱，春风已是隔年期。
买花
陈起（宋代）

今早神清觉步轻，杖藜聊复到前庭。
市声亦有关情处，买得秋花插小瓶。
金刚随机无尽颂 其一 能净业障分第十六
释印肃（宋代）

持诵心无辍，不事闲言说。夜夜礼观音，水里捞明月。
喜入新年自咏（时年七十一）
白居易（唐代）

白须如雪五朝臣，又值新正第七旬。老过占他蓝尾酒，

病馀收得到头身。销磨岁月成高位，比类时流是幸人。

大历年中骑竹马，几人得见会昌春。
游边感怀二首
张乔（唐代）

贫游缭绕困边沙，却被辽阳战士嗟。

不是无家归不得，有家归士似无家。

兄弟江南身塞北，雁飞犹自半年馀。

夜来因得思乡梦，重读前秋转海书。
句
张仲方（唐代）

入门池色静，登阁雨声来。（见《三山志》）
江楼曲
李贺（唐代）

楼前流水江陵道，鲤鱼风起芙蓉老。
晓钗催鬓语南风，抽帆归来一日功。
鼍吟浦口飞梅雨，竿头酒旗换青苎。
萧骚浪白云差池，黄粉油衫寄郎主。
新槽酒声苦无力，南湖一顷菱花白。
眼前便有千里愁，小玉开屏见山色。
浔阳春三首。春去
白居易（唐代）

一从泽畔为迁客，两度江头送暮春。白发更添今日鬓，

青衫不改去年身。百川未有回流水，一老终无却少人。

四十六时三月尽，送春争得不殷勤。
雨中泛舟六首 其二
弘历（清代）

寻常溪岸望偏赊，藉甚吴家更米家。昨日晴明荷露夥，收来可试雨中茶。
咏绣球花
邓仪（明代）

广庭春日正暄妍，一树名花玉槛前。百颗毳毬谁织就，几枝琼萼露和圆。

清华公子夸冰格，雅淡佳人拥雪筵。自是明皇沉醉后，梨园遗种至今传。
偶书塔坞水中石
何梦桂（宋代）

白石兮磷磷，清泉兮泠泠。
岸有蒲兮水有芹。敲竹筇兮金石声，
长啸歌兮惊鬼神。世间岂无宦海之可航，
仕路之可骋兮，不如此壑之安且平。
鱼自泳兮鸟自鸣，花自开兮木自荣。
任我心兮流水，等世事兮浮萍。
上下天地兮，吾并忘乎吾身。
梁药亭招集六莹堂观六莹古琴同诸公作歌
陈恭尹（清代）

昔人斫琴贵其声，梁君得琴堂以名。六莹堂诗走天下，人因诗好知琴精。

酒酣拂拭呈上客，四座观之皆动色。断纹半作龙蛇形，古漆总如金铁蚀。

梁君得此三十春，书斋终日伴闲身。发扬宫徵在笔墨，清风沕穆还天真。

陶公无弦得其意，君琴有足一无二。不遇其人不敢修，旧新杂糅虞非类。

吾闻舜琴五弦象五行，当年揖让称平成。少宫少商自文武，三千年内多戈兵。

乃知极备不如缺，为君一弹再三歇。
杂诗三首·其二
王维（唐代）

君自故乡来，应知故乡事。
来日绮窗前，寒梅著花未？
林元复挽诗
范成大（宋代）

胸次峥嵘满贮书，十年名字满江湖。
张公阅世诗千首，扬子传江宅一区。
谩道春风须得意，那知秋雨不成珠。
自从雪魄冰魂散，鲁国今谁更服儒？
东岗晚步
李弥逊（宋代）

饭饱东岗晚杖藜，石染横渡绿秧畦。
深行径险从牛后，小立台高出鸟棲。
问舍谁人村远近，唤船别浦水东西。
自怜头白江山里，回首中原正鼓鼙。
濠梁行奉制赋送太师韩国公还乡
汪睿（明代）

龙飞濠梁起淮甸，肇基㭑陵酣百战。诛陈夷张安东南，北定中原疾如电。

秉旄仗钺清朔方，拱手垂衣正南面。泰山若砺海涵天，黄河如带江澄练。

声威远布来夷戎，海隅西极咸趋风。不用汉兵三十万，大宛马萃天闲中。

圣皇明德被海宇，天产英杰开勋庸。中山开平奋武烈，内辅太师韩国公。

太师始由刀笔举，群雄纷争识真主。麾之不去情愈亲，日献吁谟阐弘绪。

不矜不伐仁者心，克勤克俭前哲矩。平生仇怨那报酬，诸将劳能谁毁誉。

百司庶务无稽留，剸繁治剧何优游。圣皇推诚重委托，太师悉力宣王休。

汉比萧曹岂异绩，唐槩房杜称嘉猷。光辅功成请身退，锡爵颁养先公侯。

白发朝天喜强健，紫殿从容频锡宴。一朝乡里锦衣荣，千载勋名青史见。

太师恭慎人罕侔，圣皇显佑谁能先。旧基甲第新淩云，内府金钱表新眷。

明庭盛典重咏歌，谩从馆阁徵文献。
霜天晓角·仪真江上夜泊
黄机（宋代）

寒江夜宿。长啸江之曲。水底鱼龙惊动，风卷地、浪翻屋。
诗情吟未足。酒兴断还续。草草兴亡休问，功名泪、欲盈掬。
妙高台谒苏文忠公像
梁有誉（明代）

长公不可作，遗像见丰标。台接丹丘月，门临沧海潮。

一官空白首，十载为青苗。玉简芳名纪，瑶编绮思饶。

感时真慕贾，著论每凌晁。伊昔金莲遇，何年断梗飘。

投珠人共惜，毁璧祸难销。旧迹嗟夷漫，荒祠更寂寥。

砌閒衰草积，牖暗暮云彯。哀些难成调，忠魂讵可招。

丹青犹蔼蔼，松桧已萧萧。渔火连江暗，霜钟振壑遥。

旅怀多感激，行矣寄长谣。
秋夕有感二首 其二
岳珂（宋代）

从来难辨是几微，谈者虽多觉者希。小隙便须防蚁穴，大寒何必泣牛衣。

无旁掣肘方成事，不早抽头即祸机。莫道不才明主弃，也曾撄颔触天威。
题虎丘壁
朱桂英（明代）

梵阁频临入紫霞，凭阑极目渺无涯。
天连瀚海三千里，烟锁吴城十万家。
南北舟航摇落日，高低丘陇接平沙。
老僧不管兴亡事，安坐蒲团课《法华》。
对读文选杜诗成四绝句
叶适（宋代）

绝疑此老性坦率，无那评文兼世情。
若比乃翁增上慢，诸贤保得更垂名。
杂曲歌辞。伊川歌第二
佚名（唐代）

彤闱晓辟万鞍回，玉辂春游薄晚开。

渭北清光摇草树，州南嘉景入楼台。
四兄诸人皆用屋字诗送一上人余独留之
晁冲之（宋代）

狺狺犬护门，喔喔鸡登屋。不疑故人来，但谓风敲竹。

孤僧雪中归，白马度堑谷。坐久饭食讫，尚说毛发肃。

吹灯燃湿薪，我起子就宿。明日且复留，长安米如玉。
挽乐全宋丈二首 其一
黄公度（宋代）

吾道初彫丧，斯文竟老成。一经贻子训，万石擅家声。

棠棣春阴重，芝兰晚节荣。馀芳知未泯，奕世有簪缨。
金刚随机无尽颂·依法出生分第八
释印肃（宋代）

柳眼窥波绿，岂是人彰目。
思量也大奇，响应如虚空。
夏夜杂兴 其八
谢逸（宋代）

窗前两梧桐，清阴覆东墙。孙枝络珊瑚，圭叶裁琳琅。

良材中琴瑟，幽栖期凤凰。愿先海岱贡，移根栽峄阳。
谢公仪待制惠黄石枕
文彦博（宋代）

得时应在谷城山，蒸栗温姿照席间。助我漱流高卧意，曲肱从此不晞颜。
雍秀才画草虫八物 其八 鬼蝶
苏轼（宋代）

双眉卷铁丝，两翅晕金碧。初来花争妍，忽去鬼无迹。
拥翠庭
戴亨（清代）

石骨垒为墙，石皮盖为瓦。清风送微凉，高卧南窗下。
偈颂一百零三首 其三十六
释月涧（宋代）

西江十八滩声，太白峰头同一眼听。东海泼天涛澜，集云峰顶同一耳观。

眼耳俱忘，观听皆灭。三十年后重新举，舜若多神惊吐舌。
寄外 其二
刘彤（宋代）

画扇停挥白日长，清风细细袭罗裳。女童来报新篘熟，安得良人共一觞。
再下第
孟郊（唐代）

一夕九起嗟，梦短不到家。两度长安陌，空将泪见花。
误桃源
佚名（宋代）

砥柱勒铭赋，本赞禹功勋。试官亲处分，赞唐文。

秀才冥子里，銮驾幸并汾。恰似郑州去，出曹门。
望夫山
梅尧臣（宋代）

亭亭千古质，曾是念征夫。
一作山头石，畏看天际途。
犹如托萝蔓，不似采蘼芜。
时有江云近，僊衣挂六铢。
直夜
钱惟演（宋代）

千庐徼道发传呼，帝宇沉沉璧月孤。
重橑祇闻喧斗鼠，危枝谁月绕惊乌。
石螭霜重连钩盾，玉虎冰消下辘轳。
素发自怜同骑省，一竿何日钓秋鲈。
绝句十首 其九
郑思肖（宋代）

西风满路奈愁何，昏鼓声中厌北歌。菱藕市空灯火断，一城秋怨月明多。
偈颂六十七首
释原妙（宋代）

万里不挂片云，虚空突出一窍。
双髻峰{左足右孛}跳上三十三天，拄杖子向十字街头扬声大叫。
炎炎六月火生冰，夜半日轮当午照。
再和 其一
林希逸（宋代）

艺业虽多蜕不工，差头分付是天公。之乎者也成何事，却是天公误此翁。
仙人好楼居三首 其二
李梦阳（明代）

谒帝华盖侧，沐发咸池旁。岩岩云中楼，文杏袅为梁。

黄金走阑干，银阙前相望。耸身若轻翼，登之穷四洋。

四洋北荒沕，波澜浩杨杨。九州一何拘，敛颜归洞房。

屑玉炼精魄，用神无何乡。万年永福昌，寤言莫相忘。
寄赵德庄以过去生中作弟兄为韵七首
韩元吉（宋代）

我初见君诗，谓世无此作。
飘零三十年，文思各衰落。
俱持使者节，恨别还作恶。
未置白玉堂，端须著岩壑。
和钱处和大资四首
曹勋（宋代）

松窗暂向瑞岩开，便拟寻云步月来。
只恐紫泥催去路，都俞还复咏康哉。
感遇诗三十八首·其九
陈子昂（唐代）

圣人秘元命，惧世乱其真。
如何嵩公辈，诙谲误时人。
先天诚为美，阶乱祸谁因。
长城备胡寇，嬴祸发其亲。
赤精既迷汉，子年何救秦。
去去桃李花，多言死如麻。
岁晏奇寒
张翥（元代）

痴坐𣰽毹类冻蝇，霜风吹折布衣棱。炉翻宿火随灰陷，杯覆燖汤到地凝。

虎豹冻埋山尽雪，鱼龙寒宿水连冰。浊醪最解强人意，吟短西窗一寸灯。
程易田郑公钓台卷
潘奕隽（清代）

富登渡口悬崖石，岌嶪凌波势百尺。师山垂钓非钓名，壁立清风缅遗迹。

忠宣旧镇皖公山，大书突兀留孱颜。至今精气两不泯，仰止斋边时往还。

剜苔谁识阐幽意，铁索金绳露奇字。作记还聊翰墨缘，哦诗重话沧桑事。

斜日林峦远霭生，眼中渔弟与樵兄。当时万事归变灭，但此雪茧留虚名。

残篇剩墨嗟零落，石田篁墩老岩壑。湖岸菰芦风雨斜，草堂竹树云烟络。

横幅摩挲兴不孤，新图旧刻好重摹。人间俯仰成今古，此画此诗何可无。
次韵赵端明万花园
方岳（宋代）

万花锦绣同民乐，不比青山独乐园。
办得春风共花醉，尽教蝶闹与蜂喧。
南塘
徐献可（宋代）

南塘新雨过，风暖橘洲香。
水长侵官路，桥低碍野航。
竹棚人卖酒，花笠妇移秧。
近日频来往，春归有底忙。
反招隐
朱继芳（宋代）

木末径微微，谁敲白板扉。缓行松叶滑，小摘药苗稀。

山色自今古，尘寰多是非。昂昂千岁鹤，便肯傍人飞。
海棠
宋真宗（宋代）

春律行将半，繁枝忽竞芳。
霏霏含宿雾，灼灼艳朝阳。
戏蝶栖轻蕊，游蜂逐远香。
物华留赋咏，非独务雕章。
哭徐删定德襄 其一
林光朝（宋代）

修文巷里莫春前，欲上旗亭问客船。忽有短笺无寄处，渔梁却在泪痕边。
骆孝子庐墓诗
孙绪（明代）

骆家原头鬼夜哭，寒风衰草声蔌蔌。狐嘷鸱啸若同悲，有人呜咽吟莪蓼。

攒眉低首恨终天，万古遐思情一掬。吾父弃背三十年，伤哉吾母今不谷。

泉台音容终不见，安用此身生碌碌。鸟飞不尽天漠汉，忍使吾亲此孤独。

古称事死如事生，谁向荒原问水菽。亟遣妻孥归守舍，日傍丘坟奉饘粥。

黄昏清晓双涕泪，斜风注雨半间屋。坟边泪湿无乾土，怨云夜夜来栖宿。

李兴擗踊生芝草，王裒攀号枯柏木。凄凄中野馀三年，赫赫贤声震乡曲。

乡曲义士共捐赀，远村近村车马簇。函书走介徵我词，隧道贞珉高矗矗。

由来天性本相同，景从雷动同伸缩。在昔互乡与胜里，千年闻者心犹恧。

于时纵有斯人徒，青蝇苍狗终不淑。乃知吾乡风俗厚，万石里门郑公谷。

清时孝治光四海，以兹便可入荐牍。孝子忠臣非两事，移孝岂肯为国辱。

深卷无人采风谣，通衢见说多推毂。丹枫滴露自泣血，白杨长夜应瞑目。

我言安足为重轻，世情随处生寒燠。谩拈筠管动悲吟，会见楚声来陆续。

秋容淡淡满长空，不管西飞白日速。
与长男图箕试助教官箕中式第一余第二奉文行取入都
缪公恩（清代）

此身自分卧烟霞，鹤简来催两鬓华。未必云霄终梦寐，依然笔墨是生涯。

儿曹幸已开前路，老子何妨殿后车。为祝慈亲休远望，归来綵服拜宫花。
次韵乐天村居卧病
滕岑（宋代）

岩桂花已空，时节秋尚暮。
丛菊夹径幽，犹未金钿露。
好客唤不来，衰疾推不去。
山园何寂寥，秋声起竹树。
西郊远尘境，更在山崦住。
自应亲友绝，休问何以故。
题柳田郊居
余正酉（清代）

结茅依近郭，高卧对南山。竹院无人到，松亭有鹤还。

蓬蒿三径合，风雨一庐间。案上新诗稿，重看每自删。
谦上人清湍亭
吕本中（宋代）

道人结庵殊未就，先起小亭山左右。不将溪水濯尘埃，且以清湍为客寿。

云烟映霭作春浓，草木坚枯辨秋瘦。客来相对两无语，岂有浮辞问时候。

一生行脚如梦觉，天意似于君独厚。我今留滞未得往，想像此亭如故旧。

再三伸纸诵清诗，已胜开尊饮醇酎。箪瓢可乐不淡薄，兰菊重生足滋茂。

他时有暇更分题，此游未落诸公后。
咏史
孙应时（宋代）

咄咄归来技已穷，函书翻欲媚桓公。
佳儿似此何须数，空使诸人恕乃翁。
七夕会关亭观莲
韩琦（宋代）

陶暑娱宾次水西，满塘莲艳馥轩墀。荷坳似学伞翻去，房曲如将盏倒垂。

肯把风流欺俭幕，且凭歌调拟吴姬。从来拙宦老难巧，任过灵光醉不知。
采桑子 为霖苍赋
华文炳（清代）

章台杨柳枝枝好，明月箜篌。宝镜香篝。中有佳人字莫愁。

使君也有罗敷在，锦帐春浮。寄语琼楼。不是莲花不并头。
次陶渊明正月五日游斜川韵
苏过（宋代）

岁丰田野欢，客子亦少休。糟床有新注，何事不出游。

春云翳薄日，磻石俯清流。心目两自闲，醉戗不惊鸥。

茅蒋谁氏居，鸡鸣隔林丘。曳杖叩其门，恐是沮溺俦。

但苦鴃舌谈，尔汝不相酬。筑室当为邻，往来无惮不。

澄江可寓目，长啸忘千忧。傥遂北海志，馀事复何求。
宿巾子山禅寺
任翻（唐代）

绝顶新秋生夜凉，鹤翻松露滴衣裳。
前峰月映半江水，僧在翠微开竹房。
元夕端居感事四绝句 其一
张舜民（宋代）

凤楼南畔綵为山，百戏年年奉帝筵。不独侍臣偏赐酒，当时一国梦钧天。
次韵沈仲叟见访之什
陈深（宋代）

卧疾萧斋冷，门深一迳苔。
空庭小雨过，瘦马故人来。
把酒悲新事，论诗畏逸才。
未能亲往谢，病眼怕风埃。
送蔡希曾都尉还陇右，因寄高三十五书记
杜甫（唐代）

蔡子勇成癖，弯弓西射胡。健儿宁斗死，壮士耻为儒。

官是先锋得，材缘挑战须。身轻一鸟过，枪急万人呼。

云幕随开府，春城赴上都。马头金狎帢，驼背锦模糊。

咫尺云山路，归飞青海隅。上公犹宠锡，突将且前驱。

汉使黄河远，凉州白麦枯。因君问消息，好在阮元瑜。
后汉门。杨震
周昙（唐代）

为国推贤匪惠私，十金为报遽相危。

无言暗室何人见，咫尺斯须已四知。
戏中书岩宝印师方丈
史尧弼（宋代）

放形漫浪蜀山西，只是人间一阐提。
不拟将心觅安处，闲来洗脚玉泉溪。
临江仙 前词意犹未尽再呈幼遐前辈
况周颐（清代）

正是撩人天气也，可怜云淡烟轻。闹红深处见娉婷。

花光人影，分占十分清。

画里归来愁亦好，何须夜饮秦筝。他年记取小红亭。

小红亭外，高柳万蝉声。
送宋山甫知县
王十朋（宋代）

君住眉山我永嘉，老来邂逅楚天涯。无诗不和已成杜，有酒相呼如在家。

官职未高名满蜀，人才如许邑为巴。且将异日作霖手，润泽河阳一县花。
置章御座
孔文仲（宋代）

圣皇勤政治，虚已纳忠良。
拱手居宸扆，留神置谏章。
孜孜收国论，密密迩天光。
中昃常游息，焦劳慎作荒。
至言规汉后，无逸戒周王。
默处岩廊邃，洪基可世条。
初夏清晓赴东宫讲堂，行经和宁门外卖花市
杨万里（宋代）

剩雨残风一向颠，花枝酒琖两无缘。
忽逢野老从湖上，担取名园到内前。
芍药截留春去路，鹿葱礼上夏初天。
众红半霎聊经眼，不枉皇州第二年。
三和二首
刘克庄（宋代）

厨人无职主君闲，春日惟供菜满槃。
山下鸱肥聊共饱，堂中羊美得常餐。
遍尝忧患肱三折，已过光阴指一弹。
老去有巾宜漉酒，笑它楚客切云冠。
上李承旨学士
黄庚（元代）

儒林学海老宗师，每恨闻名识面迟。
一部山川司马记，百篇风月谪仙诗。
玉堂挥翰思当日，金鼎调元定此时。
抱负大才应大用，得看事业迈周伊。
端阳杂咏 其二
陈堂（明代）

斗草同欢似戏场，含娇敛笑竞群芳。临风岂有梅花笛，吹落蛾眉点额妆。
渊禅人之乳峰
释智愚（宋代）

渊默雷声善发机，钝根难下顶门椎。
青霜黄叶压穷野，急急归来见隐之。
沛中歌赠钦进士赴沛公分司
尹台（明代）

君不见芒砀大泽嘘云气，沛中子弟兴如猬。可怜豪杰怨秦法，徒使黔黎哀鼎沸。

山东祸首不知数，草间澒洞昏尘雾。沛中壮士三千人，奋臂一呼白日暮。

沛公尔时拔剑出，马上河山开战绩。灭秦蹙汉指顾间，俎醢韩彭兵未息。

泗上归来血洗刀，沛中父老迎旌旄。游子悲歌对旧邑，战士猛气横新醪。

沛中高宴留十日，六军更寿欢无极。千秋万岁汤沐乡，五剧三条贵游宅。

谁知今日歌风台，一丘废土藏蒿莱。请看帝图有销歇，焉得人事无倾摧。

从来时命论通塞，萧樊不遇终谁识。君行若见沛中人，为我幸谢屠缯客。
连山一峰独秀
陈普（宋代）

云屏屏断乱山稠，中有青螺百尺修。
拔萃出群高地步，导前拥后作班头。
上连霄汉不盈尺，俯视冈陵总下流。
吾道与君亦相似，功会一篑便相侔。
送范纯仁司封移漕京西
韩琦（宋代）

衰拙何堪定绎骚，使台犹喜会英髦。治财绝扰常先恕，移用皆宜似不劳。

此去任贤终漕挽，几时当路压风涛。家声莫拟君能绍，日看青云步步高。
酴醾菊
宋九嘉（金朝）

酴醾风味醺人醉，著莫东篱爱酒翁。一夜金英全换骨，冷香晴雪满秋风。
光绪庚寅出都赠沪江陆较书八首 其五
夏曾佑（清代）

毵毵垂柳擅丰姿，欲染征袍惜素丝。水浅蓬莱从载酒，繁花飞絮满高枝。
官成武主簿作五首 其四
王禹称（宋代）

释褐来成武，閒思应举时。投人天下遍，瘦马雪中骑。

秋卷何年中，春愁到处随。如今名已遂，争敢话官卑。
睡起
钱时（宋代）

雨浥蒲风晚更凉，数花檐卜净生香。
高眠深稳清无梦，尽觉人间白昼长。
颂古九首 其五
释了演（宋代）

黄檗堂前吃棒去，大愚肋下筑拳来。若言佛法无多子，到底分明眼未开。
馈岁
苏轼（宋代）

岁晚相与馈问邀馈岁酒食相邀呼邀别岁至除夜达旦不眠邀守岁蜀之风俗如是余官于岐下岁暮思归而不可得故邀此三诗以寄子由

馈岁
农功各已收，岁事得相佐。
邀欢恐无及，假物不论货。
山川随出产，贫富称小大。
置盘巨鲤横，发笼双兔卧。
富人事华靡，彩绣光翻座。
贫者愧不能，微挚出舂磨。
官居故人少，里巷佳节过。
亦欲举乡风，独唱无人和。

别岁
故人适千里，临别尚迟迟。
人行犹可复，岁行那可追！
问岁安所之？远在天一涯。
已逐东流水，赴海归无时。
东邻酒初熟，西舍豕亦肥。
且邀一日欢，慰此穷年悲。
勿嗟旧岁别，行与新岁辞。
去去勿回顾，还君老与衰。

守岁
欲知垂尽岁，有似赴壑蛇。
修鳞半已没，去意谁能遮？
况欲系其尾，虽勤知奈何！
儿童强不睡，相守夜讙哗。
晨鸡且勿唱，更鼓畏添挝。
坐久灯烬落，起看北斗斜。
明年岂无年？心事恐蹉跎。
努力尽今夕，少年犹可夸。
送朱职方希亮出使利州路二首 其二
程俱（宋代）

星使出文昌，仍分古华阳。过家真昼绣，拥节异怀章。

泛应超馀刃，深心即道场。前旒须献纳，早晚侍明光。
奉和四松
姚合（唐代）

四松相对植，苍翠映中台。擢干凌空去，移根劚石开。

阴阳气潜煦，造化手亲栽。日月滋佳色，烟霄长异材。

清音胜在涧，寒影遍生苔。静绕霜沾履，闲看酒满杯。

同荣朱户际，永日白云隈。密叶闻风度，高枝见鹤来。

赏心难可尽，丽什妙难裁。此地无因到，循环几百回。
赠净慈主人五首
陈造（宋代）

平时野饭与岩栖，忽向皇都作住持。
见说禅和蜂蚁聚，心闲只似瑞岩时。
次韵黄文若春日山行过秦德久六首 其四
周紫芝（宋代）

不作林间曳履行，老来春日总无情。还惊柳上风催燕，又见花边雨弄晴。
一斛珠
陈三聘（宋代）

东风寒绝。江城待得花枝发。欲知此夜碧天阔。
春晚南堂晨起
陆游（宋代）

秋风树瘦劲，春露叶扶疏。
夙兴立堂上，短发未暇梳。
高谢世俗撄，游於物之初。
青黄灾断木，三四调群狙。
长生岂有巧，要令方寸虚。
今年幸差健，小雨聊荷锄。
秋日书怀
宋祁（宋代）

秋旻荡喧浊，茂宰属高情。
水绕溪初浪，林乾籁自声。
醉茵留剩暖，欢瑟泛馀清。
尚念江湖守，其如华发生。
虞美人（深春）
赵长卿（宋代）

冰塘浅绿生芳草。枝上青梅小。柳眉愁黛为谁开。似向东君、喜见故人来。

碧桃销恨犹堪爱。妃子今何在。风光小院酒尊同。向晚一钩新月、落花风。
奉和袭美初夏游楞伽精舍次韵
陆龟蒙（唐代）

吴都涵汀洲，碧液浸郡郭。微雨荡春醉，上下一清廓。

奇踪欲探讨，灵物先瘵瘼。飘然兰叶舟，旋倚烟霞泊。

吟谭乱篙舻，梦寐杂巘崿。纤情不可逃，洪笔难暂阁。

岂知楞伽会，乃在山水箔。金仙著书日，世界名极乐。

薝卜冠诸香，琉璃代华垩。禽言经不辍，象口川宁涸。

万善峻为城，巉巉扞群恶。清晨欲登造，安得无自愕。

险穴骇坤牢，高萝挂天笮。池容淡相向，蛟怪如可摸。

苔蔽石髓根，蒲差水心锷。岚侵答摩髻，日照狻猊络。

仰首乍眩施，回眸更辉z8.檐端凝飞羽，磴外浮碧落。

到回解风襟，临幽濯云屩。尘机性非便，静境心所著。

自取海鸥知，何烦尸祝酢。峰围震泽岸，翠浪舞绡幕。

潋滟岂尧遭，嶘嵃非禹凿。潜听钟梵处，别有松桂壑。

霭重灯不光，泉寒网犹薄。僮能蹑孤刹，鸟惯亲摐铎。

服道身可遗，乞闲心已诺。人间亦何事，万态相毒蠚。

战垒竞高深，儒衣谩褒博。宣尼名位达，未必春秋作。

管氏包霸图，须人解其缚。伊余采樵者，蓬藋方索寞。

近得风雅情，聊将圣贤度。多君富遒采，识度两清恪。

讵宠生灭词，肯教夷夏错。未为尧舜用，且向烟霞托。

我亦摆尘埃，他年附鸿鹤。
阮郎归（春思）
严仁（宋代）

鳃花轻拂紫绵香。琼杯初暖妆。贪凭雕槛看鸳鸯。无心上绣床。

风絮乱。恣轻狂。恼人依旧忙。梦随残雨下高唐。悠悠春梦长。
和陈天予卜居二首
吴芾（宋代）

我亦初卜筑，止有湖与山。
一区未易就，首尾八九年。
种竹已成林，积水已成渊。
我始得栖息，守此桑麻田。
羡君治第敏，不出数月间。
落成写胸臆，遥寄到我前。
佳句粲珠玉，妙画梯云烟。
我见为君动，喜甚殆欲颠。
第恨隔山岳，无由相伴闲。
何时一会面，尊酒共陶然。
戴公江鹢巳发买舟追送二首 其二
黄省曾（明代）

烟柳依依绿，征舠不可扳。倾城多祖席，把酒有江山。

朱日悬行旆，青云照旅颜。徒令怀德者，愁思不能閒。
涧底松－念寒俊也
白居易（唐代）

有松百尺大十围，生在涧底寒且卑。涧深山险人路绝，

老死不且工度之。天子明堂欠梁木，此求彼有两不知。

谁喻苍苍造物意，但与之材不与地。金张世禄原宪贫，

牛衣寒贱貂蝉贵。貂蝉与牛衣，高下虽有殊。高者未必贤，

下者未必愚。君不见沉沉海底生珊瑚，历历天上种白榆。
和此阳先生感兴诗二十首
刘黻（宋代）

宇宙浩无际，主静即其纲。
静非寂以槁，密运治乃良。
公明闓晏灿，忠悫消强梁。
山河帝居壮，日月天德光。
八荒囿一和，此界均彼疆。
鸱鸮息昼鸣，凤凰梧桐翔。
黔黎歌尔极，逢掖趋大方。
皇风播品物，道闢淑运昌。
枢机不盈握，妙斡见弛张。
奈何动志静，反袂千古伤。
即席依韵奉和司徒侍中上巳会许公亭二首 其一
强至（宋代）

禊事初脩乐未涯，晴阳浓淡薄云遮。风光转入庭前柳，春色随来席上花。

千载风流追曲水，万人游豫掩长沙。相公今日携诸吏，那比山公醉习家。
登宣城郡诗
袁淑（南北朝）

怅焉讯旧老，兹前乃楚居。十代阙州记，百祀绝方书。
述怀
释行海（宋代）

五月山中长对雨，一春湖上懒看花。
杜鹃莫恼麻衣客，何处野泉不是家。
大酺乐
韩偓（唐代）

晚日催弦管，春风入绮罗。杏花如有意，偏落舞衫多。
栏千万里心 听雨忆云林
顾太清（清代）

窗前新种绿芭蕉。夜雨声声枕上敲。困不处眠转寂寥。

耐清宵。有美人兮不可招。
偈颂一百五十首 其八十九
释心月（宋代）

直上觑，直下觑。七佛已前，闲家泼具。少室铁牛，黄梅石女。
金谷桃花
许浑（唐代）

花在舞楼空，年年依旧红。泪光停晓露，愁态倚春风。

开处妾先死，落时君亦终。东流两三片，应在夜泉中。
六言五首为仓部弟寿
刘克庄（宋代）

薄田足可躬稼，馀俸尚堪买山。
家庭有个郊畴，姬院欠他素蛮。
送李果州 其二
刘宰（宋代）

含香趋汉陛，前席问贾生。要路须民庸，锦衣聊昼行。
孔毅甫妻挽词
苏轼（宋代）

结褵记初欢，同穴期晚岁。
择夫得温峤，生子胜王济。
高风相宾友，古义仍兄弟。
従君吏隐中，穷达初不计。
云何抱沉疾，俯仰便一世。
幽阴凄房栊，芳泽在巾袂。
百年纵得满，此路行亦逝。
那将有限身，长泻无益涕。
君文照今古，不比山石脆。
当观千字诔，宁用百金瘗。
次韵答沈融谷 其一
释今无（明代）

一见欣君慧业深，蛩然慰我在长林。百年天地春风老，几日韶长雪鬓侵。

蝴蝶梦来看逝水，莲花悟后识秋阴。分明宝髻云中近，遮莫腾腾自古今。
三友图为蔡石冈题
边贡（明代）

岁寒池馆暮相依，雪共心期月共辉。南北宦游三十载，碧山回首故人稀。
鼓山觅竹坡题句不得怆然有赋
陈宝琛（清代）

小别悲同永诀看，当年闻语泪先潸。国门一出成今日，泉路相思到此山。

月魄在天终不死，涧流赴海料无还。飘零剩墨神犹攫，剔遍荒苔夕照间。
水居六首 其三
明本（元代）

缚个茅庵际水涯，现成景致一何奢。野塘水合鱼丛密，远浦风何雁阵斜。

道在目前安用觅，法非心外不须誇。一声铁笛沧浪里，烟树依依接暮霞。